google/wiki40b huggingface dataset:
Husholdkavaleriet

Husholdkavaleriet (Household Cavalry) er et korps i den britiske hæren bestående av to regimenter som inngår i De kongelige husholdtropper.
Regimentene i Husholdkavaleriet – The Life Guards og The Blues and Royals – er blant de eldste i den britiske hæren, med historie tilbake til 1660. De har egne tradisjoner og bærer særpregede uniformer; The Life Guards har røde jakker, hvite hjelmfjær og sorte kraver, mens The Blues and Royals har blå jakker, røde hjelmfjær og røde kraver.

Organisasjon

Husholdkavaleriet er et kavalerikorps med både seremonielle og militæroffensive oppgaver. I virksomhetsutøvelsen er korpset delt i to operative avdelinger, hver satt sammen av enheter fra de to administrative regimentene. Forvirrende nok brukes regimentsbetegnelsen også om de operative avdelingene: Household Cavalry Regiment og Household Cavalry Mounted Regiment.

Household Cavalry Regiment

Household Cavalry Regiment er den aktive kampavdelingen i Husholdkavaleriet. Den består av én eskadron fra The Life Guards og én eksadron fra The Blues and Royals, og er forlagt til Combermere kaserne i Windsor. Avdelingen er oppsatt med FV107 Scimitar stridsvogner og utfører panseroppklaring for 3. divisjon og 16 Air Assault Brigade.

Household Cavalry Mounted Regiment

Household Cavalry Mounted Regiment er Husholdkavaleriets seremonielle avdeling og utfører sine oppgaver til hest (samt noe til fots). Den består av én eskadron fra The Life Guards og én eskadron fra The Blues and Royals, og er forlagt til Hyde Park kaserne i London. Avdelingen utfører vakttjeneste ved Buckingham Palace og eskorterer regenten ved statsbesøk og lignende.
Anthocharidini

Utseende

Middelsstore, stort sett hvite sommerfugler, vingespissen er gjerne oransje, rødlig eller svart. Undersiden av bakvingen er ofte farget i grønt og hvitt.

Levevis

Flukten er langsom og litt flagrende. Larvene utvikler seg oftest på planter i korsblomstfamilien.

Utbredelse

Gruppen finnes i alle verdensdeler bortsett fra Australia, det finnes imdlertid bare én art i den sørøstlige delen av Asia. Hoveddelen av artene lever i Holarktis.
José Correia

Karriere

Correia deltok ved Europamesterskapet i boccia 2001 i Teplice i Tsjekkia. Der fikk han 1.-plass både i den individuelle konkurransen (BC2) og i lagkonkurransen (BC1-2). De andre spillerne på laget var António Marques, Luis Belchior, Fernando Ferreira og Pedro Silva. 
På nasjonalt nivå har han bl.a. 2.-plass fra det portugisiske mesterskapet i 2009.
Han var rangert som nummer seks i Portugal i sin klasse i 2011, og nummer fem i 2012.
Rebecca Gayheart

Tidlige liv

Gayheart ble født i Hazard i fylket Perry, og  vokste opp i Pine Top i fylket Knott i Kentucky, som datter av en gruvearbeider og kullbilsjåfør. Hun er av irsk, italiensk og tysk avstamning. Hun flyttet til New York City i en alder av 15 år, der hun avsluttet sin utdannelse ved New York's Professional Children's School og senere ved Lee Strasberg Institute.

Karriere

I sin første filmrolle dukket Gayheart i 1990 opp i kortfilmen «Whatever Happened to Mason Reese?» som Mason Reese. Hun opptrådte også i den Ratner-regisserte musikkvideoen «Nuttin Men Love» fremført av Heavy D and the Boyz.
I 1992 fikk Gayheart sin første store rolle i såpeoperaen Loving som karakteren Hannah Mayberry. I 1993 og 1994 hadde hun en tilbakevendende rolle i serien Vanishing Son. I 1994 og 1995 spilte Gayheart rollen som Bess Martin i science fiction-serien Earth 2. I 1995 hadde hun en tilbakevendende rolle som Antonia Marchette i serien Beverly Hills, 90210 som Luke Perry sin kjæreste.
Gayheart har vært fast inventar i TV-serien Wasteland i 1999, og i Dead Like Me, Vanished, og Nip / Tuck. I 2007 var Gayheart gjestestjerne i serien Ugly Betty som Jordan, en av ex-kjærestene til Alexis Meade. Gayheart spilte hovedrollen i Broadway-komedien, Boeing-Boeing der hun blant annet spilte mot Christine Baranski, Mark Rylance, Greg Germann og Missi Pyle.

Personlige liv

Gayheart var en stund forlovet med regissøren Brett Ratner. Hun og skuespiller Eric Dane giftet seg 29. oktober 2004, de fikk en datter i 2010.
Anne Sullivan Macy

Biografi

Anne Sullivan var født i Feeding Hills. Foreldrene hennes, Thomas Sullivan og Alice Clohessy dro fra Irland i 1847. Annes far lærte henne om irske tradisjoner og folklore. Annes mor led av tuberkulose, og døde da Anne bare var ni år. 
Da hun var ti år, måtte Anne flytte inn hos noen slektninger, som senere sendte henne og broren til Tewksbury Hospital. Anne tilbrakte mye tid med den yngste broren Jimmie, i håp om at de ikke ble skilt, men han døde noen måneder senere. 
Da Anne var tre år begynte hun å få problemer med synet, og fem år gammel fikk hun diagnosen trachoma, som er en bakterieinfeksjon i øyet, som kunne medføre blindhet. Som fjortenåring fikk Anne synet tilbake etter en operasjon.
I 2003 ble hun innvotert i National Women's Hall of Fame.
Alba

Alba er det gamle oldtidsnavnet (uttales Al-a-pah), og samtidig det moderne skotsk-gæliske navnet på nasjonen Skottland. På gammelgælisk var navnet Albu og på irsk er det også Alba. Det er språklig beslektet Alba på irsk og Nalbin på mansk, to andre goideliske, insulære keltiske språk, foruten også ord i brytoniske insulære keltiske språk som kornisk (Alban) og walisisk (Yr Alban) som også er goideliske og brytoniske navn på Skottland; men i eldre tider var det navn for Britannia som helhet, beslektet med det brytoniske navnet Albion.

Moderne bruk

Belgiske Michel Roger Lafosse, som gjør krav på den skotske trone, har titulerer seg selv som «kongelige prins Michael James Alexander Stewart, 7, grev av Albany» siden 1978.
Den skotske rockebandet Runrig har innspilt en sang kalt «Alba» på deres album, The Cutter And The Clan (1987).
På midten av 1990-tallet begynte Celtic League («Den keltiske liga») en kampanje for å benytte ordet «Alba» for skotsk fotball og rugby. Siden 2005 har Skottlands fotballforbund (SFA) støttet bruken av skotsk-gælisk ved å legge til Alba på baksiden av den offisielle landslagsdraktene. Det er lagt press på Den skotske rugbyunionen (SRU) om ha «Alba» på landslagsdraktene. Forbundets navn er imidlertid tospråklig, Scottish Rugby Union og Aonadh Rugbaidh na h-Alba.
I 2007 begynte Skottlands regjering med en tospråklig logo med det gæliske navnet Riaghaltas na h-Alba. Det skotske parlamentet benytter likeledes det gæliske navnet Pàrlamaid na h-Alba.
En fjernsynskanal som sender hovedsakelig på skotsk-gælisk, BBC Alba, ble lansert i september 2008 som et felles foretagende mellom MG Alba og BBC.
Fraser som «Alba gu bràth» er benyttet som nasjonalt kamprop i betydningen «Skottland for alltid», skjønt dens bokstavelig mening er «Skottland til dommedag». Det ble benyttet i filmen Braveheart (1995) hvor Mel Gibson som William Wallace før slaget ved Stirling Bridge i 1297 ropte «Alba gu bràth» til de skotske troppene før de gikk mot engelskmennene.
Sjakk under Asialekene 2006

Sjakk under Asialekene 2006. Sjakk var en av flere sporter under Asialekene 2006 i Doha i Qatar. Konkurransene ble avviklet i perioden 2. til 14. desember 2006. Det ble konkurrert i lynsjakk for menn og kvinner og en mixed lagkonkurranse i klassisk sjakk. Det var første gangen som sjakk var med på programmet i asialekene. 63 utøvere fra tjueen nasjoner deltok. India ble beste nasjon med to gullmedaljer foran Kasakhstan med en.
Kemari

Kemari er et ballspill som var populært i Japan i Heian-perioden (794–1185). Spillet er blitt gjennopplivet i moderne tid og blir spilt i jinjaer på festivaler. Kemari er ingen konkurransesport; formålet er i å holde ballen i luften ved å sende ballen videre til de andre deltagerne uten at den berører bakken. For å gjøre dette kan spillerne bruke alle kroppsdeler unntatt armer og hender.
Spillet var influert av det kinesiske cuju. Det første belegget for kemari er fra år 644, og reglene ble standardisert i det 12. århundre.
Totoia

Utseende

Små, svarte biller. Hode og pronotum er grovt og tett punkterte. Hodet er rundet, pronotum er bredere enn langt, med rundede, taggete sider og skarpt avsatte bakhjørner. Dekkvingene er rundede, med skarpe, opphøyde lengderibber.

Levevis

Artene lever i regnskog, opptil 850 meter over havet. De blir tiltrukket til lys og gjødsel.

Utbredelse

Slekten er utbredt fra Nicaragua i nord til Colombia i sør.
Chlorixanthe

Beskrivelse

Middelsstore, blanke gullbasser. Oversiden er glatt uten påfallende behåring. Pronotum, scutellum og en stripe langs innerkanten av dekkvingene (sømstripen) er grønne eller svarte, dekkvingene gule, kan ha svarte flekker på skuldrene. Pronotum har gule kanter hos C. propinqua.

Utbredelse

Slekten er utbredt i det sørlige USA (Texas) og Mexico (Puebla, Oaxaca).
Demagogi

Demagogi er et virkemiddel for å forføre andre med sine taleevner ved en spesiell fremgangsmåte. Teknikken innebærer å benytte et gunstig tidspunkt til å appellere til folks instinkter og fordommer, vanligvis gjennom å benytte kraftfull retorikk og propaganda, også ved hjelp av overdrivelser, hets, løgn eller grove forenklinger. En vanlig taktikk er også å presentere egne holdninger som godartede, og løsninger man presenterer som eneste realistiske valgmulighet.
H.L. Mencken, en amerikansk kritiker, definerte en demagog som «en som taler doktriner han vet er usanne til folk han vet er idioter.»

Etymologi

Bokstavelig «folke(for)førerende» etter gresk demos, «folk», og agogos, «førende».
Demagog ← gresk δημαγωγός demagogos «folkefører» ← δήμος démos «folk» + αγωγός agogos «leder».
Prusiana

Utseende

Middelsstore (vingespenn 40-45 millimeter), brune og oransje smygere.

Levevis

Larvene lever på gress eller andre enfrøbladete planter.

Utbredelse

Slekten er utbredt på Filippinene og i Indonesia.
Jørgen Strand Larsen

Landslaget

Han ble tatt ut i Norges G17-landslagets EM-tropp til U-17 EM i Kroatia 2017.
Han ble tatt ut i Norges tropp til U19-EM 2019 i Armenia.
6. september 2019  fikk han sin første U21-landskamp for Norge mot Kypros.
Synaspismos

Historie

Synaspismos ble formelt stiftet i 1992, men har sine historiske røtter i et sosialistisk valgforbund etablert i 1989, hvor bl.a. Hellas' kommunistparti var med. Etter Sovjetunionens sammenbrudd i 1991 oppsto det motsetninger i valgforbundet som til slutt førte til at kommunistpartiet forlot samarbeidet. 
Ved valget til Hellas' parlament i 1993 kom Synaspismos såvidt under sperregrensen, men ved valget i 1996 ble partiet representert i nasjonalforsamlingen, for første gang. Partiet ble siden representert i nasjonalforsamlingen også ved valgene i 2000, 2004, 2009 og parlamentsvalget i mai 2012.
Synaspismos er det største partiet i valgalliansen SYRIZA. Ved valget i mai 2012 oppnådde SYRIZA 52 av parlamentets 300 plasser og ble dermed tredje største blokk i nasjonalforsamlingen. SYRIZA vant valget i 2015, noe som førte til at Synaspismos-leder Tsipras ble statsminister.

Internasjonal plassering

Synaspismos er medlem av Europaparlamentgruppen European United Left–Nordic Green Left og Det europeiske venstrepartiet.
Vickers-Armstrongs

Historie

Vickers fusjonerte med det Tyneside-baserte selskapet Armstrong Whitworth, grunnlagt av W. G. Armstrong, og ble Vickers-Armstrongs, Ltd i 1927. Armstrong Whitworth og Vickers hadde utviklet lignende produksjonslinjer, og ekspandert inn i forskjellige militære sektorer gjennom å lage forskjellige militære produkter. Armstrong Whitworth var kjent for deres artilleri-fabrikk i Elswick og skipsbygging på et verft i High Walker på elva Tyne.
I 1929 fusjonerte den nylig oppkjøpte jernbanedivisjonen med jernbanedivisjonen til Cammell Laird for å opprette selskapet Metropolitan Cammell Carriage and Wagon (MCCW); Metro Cammell.
I 1935, før krigs-opprustningen begynte, var Vickers-Armstrongs den tredje største industri-arbeidsgiveren i Storbritannia, kun slått av Unilever og Imperial Chemical Industries.
I 1960 fusjonerte Vickers-Armstrongs (herunder Supermarine) med Hunting Aircraft, Bristol Aeroplane Company og flyproduksjonen til English Electric og stiftet British Aircraft Corporation (BAC) etter myndighetenes anbefalinger.
Hoxton

Historie

Hogesdon er første gang dokumentert i Domesday Book som ble sammenstilt i 1086. Det er mulig at griser (engelsk: hog), derav Hogsden, en staving som ble benyttet tidligere, men det er mer sannsynlig at stedsnavnet er avledet fra et gårdsbruk som tilhørte en mann ved navn Hōc (Hoch eller Hocq).
Lite er nedtegnet av opprinnelsene av bosetningen, skjønt det var romersk aktivitet rundt Ermine Street, som strakte seg øst i området fra 100-tallet og framover. I middelalderen utgjorde Hoxton en rural del av kirkesognet Shoreditch. Det oppnådde selvstendig kirkestatus i 1826 ved grunnleggelsen av egen sognekirke, dedikert til Johannes døperen.
På 1500-tallet ble Hoxton tatt i bruk som et rekreasjonsområde for den stadig mer overfylte byens borgere. Det ble anlagt hager og fornøyelsesparker langs dagens Hoxton Street, som ble kalt for «Pimlico Path». Navnet Pimlico er ikke sikkert forklart, men antas å være et personnavn. Pimlico ble etter hvert et synonym for rekreasjon og fornøyelser, og smitta seinere over på det området i Westminster som i dag heter Pimlico. Foruten de populære hagene og turstiene ble det på denne tida også bygd en del herskapshus i Hoxton, særlig for utenlandske ambassadører og hoff-folk. 
Etter bybrannen i 1666 fikk Hoxton en tilstrømning av husløse mennesker og ville etablere seg utafor byen. De gamle herskapshusene forfalt; mange av dem ble tatt i bruk som dårekister eller fattighus.
Under industrialiseringa på 1800-tallet ble Hoxton fylt opp med rekkehus for arbeiderklassen, samtidig som det kom opp lettere industri (bryggerier, møbel- og treindustri) langs den nyanlagte Regent's Canal. Når forstadsbanene samtidig gjorde det mulig for de mer velstående å bosette seg lenger vekk fra byen, trakk middelklassen vekk fra Hoxton, og Hoxton ble i løpet av århundret et reint arbeiderklassestrøk med boliger av enkleste standard – til dels slumpreget.
Tyske bombefly teppebomba Hoxton under Blitzen i 1940-41, og mye av området lå i ruiner til lenge etter krigen. Ny offentlig boligbygging i form av blokker av dårlig kvalitet har etterlatt deler av Hoxton som en moderne slum. Samtidig førte industriutviklinga etter krigen til at mye av småindustrien i Hoxton ble nedlagt.
Fra 1980-tallet og framover er mange av de forlatte lagerbygningene og verkstedene blitt tatt i bruk av unge kunstnere på jakt etter rimelige atelierer, og fra 1990-tallet er tidligere kontorbygninger og butikker blitt brukt til kunsthappeninger, raveparties og musikklubber. Tilstedeværelsen av interessante kunst- og musikkscener har i sin tur trukket ny virksomhet som tidsskrifter, designbyråer og IT-firmaer til Hoxton. Ved århundreskiftet hadde Hoxton skiftet karakter fra et fattig arbeiderstrøk til et pulserende kunst- og underholdningsdistrikt med barer, nattklubber, restauranter og gallerier – særlig sentrert rundt Hoxton Square.
Eiendomsutviklere har sett muligheten for å gjøre profitt på Hoxtons nye og trendy image, og de bratt stigende tomte- og leieprisene har skapt bekymring hos etablerte beboere for å bli pressa ut av området. Utviklingen ventes å akselerere med forlengelsen av East London-linjen som er planlagt i 2010.
Rio 2

Handling

Blu (Eisenberg) og Jewel (Hathaway) har etablert en familie med tre unger, og de bosatt seg i Rio de Janeiro. Når Jewel vil at ungene skal lære seg å leve som ekte fugler, bestemmer hun at familien skal flytte til Amazonas. Blu sliter med å tilvenne seg de nye naboene, og er i tillegg redd for å miste Jewel og resten av familien til villmarkslivet.
Edward VIII Bay

Edward VIII Bay er en bukt mellom Edward VIII Plateau (en kuppelformet, isdekket halvøy nær Magnet Bay) og Øygarden i Antarktis. Innerst i bukta ligger Edward VIII isbrem. Bukta ble oppdaget i 1936 av et lag fra Discovery Investigations på RRS «William Scoresby» som kalte den opp etter Edvard VIII, daværende konge i Storbritannia.
Klemens av Sardes

Klemens av Sardes anses tradisjonelt som en av de sytti disipler. Han skal ha vært biskop av Sardes. Klemens æres som helgen; hans minnedag er 22. april og han æres da sammen med de hellige Apelles og Lucius.
Hans Hellmut Kirst

Bakgrunn

Kirst var sønn av en politimann og flyttet i barndommen mellom forskjellige steder i Østpreussen. Etter å ha gått på Kaiser-Wilhelm-Gymnasium i fødebyen arbeidet han som regnskapfører på et gods. 
I 1933 vervet han seg i pakt med sin fars ønske i Reichswehr som yrkessoldat, og ble sersjant i 1937. Han ble stasjonert ved det tyske flyvåpenets (Luftwaffe) luftvernavdeling i Königsberg. Kirst var medlem av nazistpartiet, og forklarte senere at han hadde «forvekslet nasjonalsosialismen med Tyskland». Før krigsutbrudd var han blitt forfremmet til Wachtmeister og Hauptwachtmeister - underoffisersgrader i Luftwaffe.

Annen verdenskrig

Han deltok i angrepet på Polen og felttogene i Frankrike og Sovjetunionen og ble utnevnt til fenrik i 1943 og løytnant i 1944.
I perioden 1943–45 var han lærer ved en offiserskole i Bayern. Han underviste i militærhistorie og var nasjonalsosialistisk føringsoffiser. Franz Josef Strauss, som seinere ble ministerpresident i Bayern, var også lærer ved denne skolen.

Etterkrigstiden

Etter kapitulasjonen fortalte Strauss amerikanerne at Kirst var nazist, noe som førte til at Kirst ble internert av amerikanerne i Garmisch i ni måneder før han ble erklært uskyldig - «politisk ubelastet». Under interneringen oppstod hans første litterære nedtegnelser. Men Strauss, som hadde politisk makt, fikk ilagt et to års publikasjonsforbud over ham. Disse hendelsene førte til årelangt fiendskap mellom Kirst og Strauss, spesielt i 1950-årene da Strauss var forsvarsminister i forbundsregjeringen og Kirst en overbevist motstander av vesttysk opprusting.
Kirst sa senere at han rett etter krigen for en tid ikke kunne tro på skildingene av de nazistiske uhyrligheter. «Man skjønte egentlig ikke hvilken klubb av mordere man var medlem av», mintes han senere.
I 1947 flyttet Kirst til München og startet på sin forfatterkarriere. Han skrev nesten 60 bøker. Mange av dem fikk en meget stor leserskare. I 1950 publiserte han sin første roman, Wir nannten ihn Galgenstrick. I 1954 fikk han internasjonal suksess med romantrilogien 08/15, den Erlebnissen des Gefreiten/Wachtmeisters/Leutnants Asch, som skulle bli filmatisert med Joachim Fuchsberger i hovedrollen. I 1960 og 1962 kunne han innhøste særlig stor internasjonal berømmelse med romanene Fabrik der Offiziere og Die Nacht der Generale, som også ble filmatisert.
Mot slutten av livet bodde han i Werdum i Ostfriesland.
Oslokirken

Oslokirken er en pinsemenighet med tilhold i Oslo sentrum som ble etablert i 2001 av 13 medlemmer. Den representerer sammen med mange andre menigheter i lære, opplevelse og praksis den klassiske norske og internasjonale pinsebevegelsen som ble etablert av Thomas Ball Barratt i 1906.  Pastor er Jan-Aage Torp.
Etter en pause fra offentlig virksomhet i fire år gjenoppsto Oslokirkens offentlige virksomhet i august 2013 ved å leie lokaler i den amerikanske kirken på Frogner og la seg registrere offentlig, med rett til å utføre vigsel, hos Fylkesmannen i Oslo og Akershus og heter nå Trossamfunnet Restoration Oslokirken. Fra september 2017 har menigheten flyttet sin virksomhet til Oslo sentrum.
Menigheten har en erklært visjon om «å elske og betjene denne byen og omegn med mer enn 100 nasjonaliteter».
Trossamfunnet Restoration Oslokirken anser Seierskirken som en forløper til den gjenoppståtte Oslokirken.

Aktiviteter og internasjonale forbindelser

Gudstjenester i Oslokirken utføres på norsk og engelsk som sideordnede språk.
Menigheten drev i 2007–2009 et «Healing Center» der mennesker kunne komme inn for å motta forbønn og betjening som gjaldt sykdommer, «demoniske plager», og praktiske livsproblemer.
Oslokirken stanset høsten 2009 sin offentlige virksomhet grunnet pastor Torps «personlige problemer».
17. september 2009 meddelte Oslokirken at menigheten ville tre ut av den organiserte norske pinsebevegelsen fordi «vi er betenkt over den organisatoriske utviklingen av «Pinsebevegelsen i Norge», og at organiseringen synes å innvarsle en  ensretting som ikke er i pakt med den bredde og vitalitet som alltid har kjennetegnet norsk pinsebevegelse. Vi ser også en fare i at penger styrer utviklingen av den organiserte bevegelse» (brev til Pinsebevegelsens Lederråd).
Oslokirken var gjenstand for betydelig debatt etter at dens offentlige virksomhet ble nedlagt, ikke minst i april 2011 da pastorsønnen Anders Torp gikk til angrep på pastor Torp og menigheten gjennom Aftenposten og andre medier.
Oslokirken har siden januar 2016 engasjert seg offentlig i kampen mot barnevernet i Norge, og er alliert med europeiske bevegelser i denne kampen.
Oslokirken er en del av en internasjonal strømning som kalles «Den nye apostoliske reformasjon», og har nære relasjoner til såvel europeiske,  som amerikanske, afrikanske, latinamerikanske og asiatiske forsamlinger og predikanter. Menighetens pastor Jan-Aage Torp anser amerikaneren Chuck Pierce fra Dallas som en inspirasjonskilde..
Conga (sommerfugl)

Utseende

Ganske små (vingespenn 20–25 millimeter), brune smygere. Artene er gjerne ensfarget brune, eller med noen ganske små, hvite flekker. Conga zela skiller seg ut ved å ha gulaktige felter på vingenes indre del.

Levevis

Sannsynligvis lever larvene, som andre Hesperiini, på gress og halvgress.

Utbredelse

Slekten er utbredt i Mellom- og Sør-Amerika.
Verdenscupen i skihopping 2015/16

Regelendringer

Et lite antall presiseringer og endringer av konkurransereglene ble gjort på FIS' kalenderkonferanse i juni 2015. Det ble presisert at verdenscupfinalen, det siste individuelle rennet i verdenscupsesongen, skal bestå av de 30 beste i verdenscupen sammenlagt. Det ble også innført et påbud om bruk av skihansker i alle hopprenn som blir organisert av FIS.
Gamle nordiske lengdemål

Gamle nordiske lengdemål har gjerne sin basis i kroppsdeler og lett tilgjengelige gjenstander eller definisjoner.
De eldste målene er typisk lengdemål hentet fra ulike legemsdeler. Dette var praktisk, siden målet da alltid fantes der man var. Fra den gamle nordiske kulturen kjenner man til flere slike mål, som gjerne kalles kroppsmål i et samlebregrep. Til å begynne med har det nok vært liten forskjell mellom de nordiske landene. Da nasjonsbyggingen begynte utviklet det seg imidlertid forskjeller etter hvert. Målene har derfor variert i både tid og sted.
Waste Management (album)

Transcendent-versjon

Waste Management ble også utgitt som en non-stop versjon kalt «transcendent versjon». Denne versjonen er ett spor som går over drøyt en time, med mellomspill mellom sangene, som gjør at det ikke blir noe pause mellom.